[Innocentius Episcopus servus servorum Dei, dilectis filiis Abbati et conventui Clun. salutem et Apostolicam benedictionem. Petitiones vestras favore benevolo prosequentes, libenter ea peragimus, quas vobis et Ordini vestro utilia intuemur. Cum igitur, sicut nobis exponere curavistis, vobis et Ordini vestro à sede Apostolica sit indultum, ut ad nullius receptionem vel provisionem possitis per Litteras Apostolicæ sedis, vel Legatorum ipsius compelli, nisi plenam et expressam de eodem Ordine fecerint mentionem: Nos volentes vobis, et eidem Ordini facere gratiam ampliorem, inclinati tuis precibus, fili Abbas, vobis et prædicto Ordini auctoritate præsentium indulgemus, ut ad Receptionem vel provisionem hujusmodi coarctari per Litteras Apostolicas impetratas, vel etiam impetrandas, quantumcumque generales vel speciales fuerint, minimè valeatis; nisi nominatim de Ordine Cluniacensi, et de præsenti indulgentia plenam et expressam fecerint mentionem. Nulli ergo, etc. Datum Lugduni. Nonis Octobris, Pontificatus nostri anno VIII.]